Avukat Taljan li għandu 41 sena qed jinżamm arrestat għax jinsab akkużat li flimkien ma żewġ persuni oħra Maltin wettqu reati ta’ frodi, falsifikazzjoni ta’ dokumenti u anke ttraffikaw flus foloz. It-Taljan Giovanni Calcaterra li huwa uffiċjal tal-Kumpanija Pepe Import Export Limited fil-Qorti qal li mhux ħati għall-kważi tliet paġni sħaħ ta’ reati li kkommetta fis-snin li għaddew kemm meta kien f’Malta kif wkoll barra l-pajjiż. It-Taljan inqabad wara li kien segwit mill-Pulizija Maltin li ħadmet f’kollaborazzjoni mal-Pulizija Taljana. L-akkużi jispeċifikaw li Calcaterra kien kompliċi fl-iffalsifikar ta’ flus u anke li biddel klawsoli jew firem ta’ dokumentarji bankarji bil-għan li jqarraq bil-banek Maltin. Jinsab akkużat wkoll li xtara u għamel użu minn flus foloz. Il-Qorti preseduta mill-Magistrat Doreen Clarke laqgħet it-talba tal-presekuzzjoni mmexxija mill-Ispettur Ian Joseph Abdilla biex Calcaterra jinżamm arrestat minħabba li ma għandux indirizz fiss f’Malta tant li teżisti l-biza’ reali li jista’ jaħrab u jidhirx quddiem il-Qorti. Fuq talba tal-Presekuzzjoni, il-Magistrat Clarke anke ordnat li jkunu konfiskati l-assi kollha li għandu l-akkużat f’Malta kemm jekk huma flus jew propjetà fosthom anke dawk tal-Kumpanija Pepe Import Export Co. Ltd tant li qabdet espert biex jagħmel inventarju tal-assi tal-akkużat. L-avukat difensur argumenta li l-akkużat għandu jingħata l-libertà proviżorja għax ma teżisti ebda biża’ reali li l-akkużat ma jkunx jista’ jitressaq il-Qorti għax anke jekk imur l-Italja l-Pulizija taf fejn joqgħod. L-avukat difensur talab lill-Qorti biex tikkunsidra depożitu ta’ somma sostanzjali bħala ġaranzija biex Calcaterra jidher il-Qorti iżda l-Maġistrat Clarke ma laqgħet l-ebda talba tal-avukat difensur.